b'\n_START_ARTICLE_\nPangol\xc3\xad malai\n_START_SECTION_\nDescripci\xc3\xb3\n_START_PARAGRAPH_\nLa seva longitud oscil\xc2\xb7la entre els 79-88cm, incloent la cua, tot i que els mascles solen ser m\xc3\xa9s llargs que les femelles. El seu pes pot arribar als 10kg i presenten una simetria bilateral molt clara. Estan recoberts per escames angulars que es sobreposen des de la part superior dels orificis nasals fins a la punta de la cua. Les de l\xe2\x80\x99esquena i els costats s\xc3\xb3n de color marr\xc3\xb3 groguenc i molt dures. El ventre i la cara estan recoberts \xc3\xbanicament per p\xc3\xa8ls blanquinosos o castanys, considerant-se aquesta zona tova i, per tant, vulnerable als depredadors. Els individus tenen un crani c\xc3\xb2nic amb ulls petits protegits per gruixudes parpelles (visi\xc3\xb3 deficient). El nas \xc3\xa9s allargat i carn\xc3\xb3s, les orelles externes estan poc desenvolupades i la cavitat bucal cont\xc3\xa9 una llengua extremadament llarga (es pot arribar a estendre 25cm) i prima i sense dents. Aquesta cont\xc3\xa9 un pigment adhesiu que permet a l\xe2\x80\x99animal capturar formigues i termites._NEWLINE_El pangol\xc3\xad malai es reprodueix un cop a l\xe2\x80\x99any, amb una gestaci\xc3\xb3 d\xe2\x80\x99uns 130 dies de duraci\xc3\xb3 i una descend\xc3\xa8ncia d\xe2\x80\x99entre una o dues cries. Aquestes solen estar acompanyades pels seus progenitors durant els primers tres mesos de vida. A partir d\xe2\x80\x99aquest temps s\xc3\xb3n capa\xc3\xa7os de viure sols (a vegades en parelles), amb una actitud t\xc3\xadmida i amb una major activitat nocturna. _NEWLINE_Els seus principals depredadors s\xc3\xb3n els l\xe2\x80\x99hum\xc3\xa0, el tigre, la pantera nebulosa i, en menor proporci\xc3\xb3, la boa. Per defensar-se d\xe2\x80\x99aquests adopten una posici\xc3\xb3 d\xe2\x80\x99enrotllament sobre ells mateixos, exposant les parts dures a l\xe2\x80\x99exterior i preservant les toves per evitar lesions que puguin provocar la mort.\n_START_SECTION_\nH\xc3\xa0bitat\n_START_PARAGRAPH_\nEs distribueix per diversos ecosistemes, principalment boscos, \xc3\xa0mplies sabanes i \xc3\xa0rees poblades amb arbustos o matolls gruixuts. Sovint s\xe2\x80\x99han trobat exemplars en zones de cultiu com jardins i plantacions. Tot i ser animals amb unes excel\xc2\xb7lents qualitats per excavar t\xc3\xbanels soterranis, aquest no \xc3\xa9s el seu h\xc3\xa0bitat principal, ja que tamb\xc3\xa9 s\xc3\xb3n \xc3\xa0gils trepadors. Aix\xc3\xb2 els permet enfilar-se pels arbres amb molta estabilitat per defensar-se dels depredadors, cercar aliments i incl\xc3\xbas passar-hi hores en rep\xc3\xb2s. _NEWLINE_Tamb\xc3\xa9 s\xe2\x80\x99ha observat certa activitat aqu\xc3\xa0tica, malgrat no ser bons nedadors. \xc2\xa0\n_START_SECTION_\nAlimentaci\xc3\xb3\n_START_PARAGRAPH_\nS\xc3\xb3n uns animals insect\xc3\xadvors. La seva alimentaci\xc3\xb3 es basa en la ingesta de formigues i termites, les quals localitza pel seu potent sentit de l\xe2\x80\x99olfacte. Amb l\xe2\x80\x99ajuda de les urpes \xc3\xa9s capa\xc3\xa7 de fer forats sota terra per trobar aquests insectes. Es calcula que ingereix unes 200.000 formigues al dia (uns 70 milions anualment) i, per tant, el rol m\xc3\xa9s important que exerceixen en els ecosistemes que habiten ve donat pel control de les poblacions d\xe2\x80\x99insectes.\n_START_SECTION_\nEsperan\xc3\xa7a de vida\n_START_PARAGRAPH_\nNo s\xe2\x80\x99han pogut fer estudis a llarg termini d\xe2\x80\x99aquests animals degut als seus h\xc3\xa0bits nocturns i el baix nombre d\xe2\x80\x99individus. A m\xc3\xa9s, \xc3\xa9s molt complex mantenir aquests animals en captivitat. Per tant, \xc3\xa9s molt dif\xc3\xadcil recollir informaci\xc3\xb3 sobre la mitjana de vida d\xe2\x80\x99aquesta esp\xc3\xa8cie. _NEWLINE_Tot i aix\xc3\xb2, es va observar que un individu d\xe2\x80\x99una esp\xc3\xa8cie del mateix g\xc3\xa8nere (Manis crassicaudata) va ser capa\xc3\xa7 de sobreviure 20 anys en captivitat.\xc2\xa0\n_START_SECTION_\nGenoma\n_START_PARAGRAPH_\nEl genoma de Manis javanica t\xc3\xa9 una longitud de 2.5 gigabases (Gpb) i s\xe2\x80\x99han identificat 23.446 gens que codifiquen per prote\xc3\xafnes.\n_START_SECTION_\nRelaci\xc3\xb3 amb els humans\n_START_PARAGRAPH_\nNo s\xe2\x80\x99han descrit casos de conductes agressives cap humans. L\xe2\x80\x99abs\xc3\xa8ncia de dents no els permet fer mossegades de gravetat. _NEWLINE_L\xe2\x80\x99inter\xc3\xa8s econ\xc3\xb2mic per aquests animals es d\xc3\xb3na principalment per la seva pell, escates i carn. Tamb\xc3\xa9 els ind\xc3\xadgenes de les \xc3\xa0rees on habita s\xe2\x80\x99alimenten de la carn d\xe2\x80\x99aquest animal. Alguns pa\xc3\xafsos asi\xc3\xa0tics utilitzen les seves escames amb finalitats medicinals.'